**АКТ ЗА ВЪЗЛАГАНЕ**

**НА УСЛУГА ОТ ОБЩ ИКОНОМИЧЕСКИ ИНТЕРЕС В ОБЛАСТТА НА**

**УПРАВЛЕНИЕТО НА ОТПАДЪЦИТЕ**

**№ [***…….***]**

**2018 г.**

**СЪДЪРЖАНИЕ**

[**1. СЪДЪРЖАНИЕ НА ЗАДЪЛЖЕНИЯТА ЗА ОБЩЕСТВЕНА УСЛУГА** 5](#_Toc501373700)

[**2. ПРОДЪЛЖИТЕЛНОСТ НА АКТА ЗА ВЪЗЛАГАНЕ** 5](#_Toc501373701)

[**3. МЯСТО НА ИЗПЪЛНЕНИЕ** 6](#_Toc501373702)

[**4. ОПИСАНИЕ НА МЕХАНИЗМА НА КОМПЕНСАЦИЯ** 6](#_Toc501373703)

[**5. ПАРАМЕТРИ ЗА ИЗЧИСЛЕНИЕ НА КОМПЕНСАЦИЯТА ЗА УОИИ** 6](#_Toc501373704)

[**6. ОТЧИТАНЕ НА ДЕЙНОСТИТЕ И РАЗДЕЛНО СЧЕТОВОДСТВО** 8](#_Toc501373705)

[**7. КОНТРОЛ НА КОМПЕНСАЦИЯТА** 8](#_Toc501373706)

[**8. МЕХАНИЗЪМ ЗА ВЪЗСТАНОВЯВАНЕ НА СУМИ** 10](#_Toc501373707)

[**9. ПРОЗРАЧНОСТ И ДОКЛАДИ** 10](#_Toc501373708)

[**10. ПРЕКРАТЯВАНЕ НА АКТА ЗА ВЪЗЛАГАНЕ** 11](#_Toc501373709)

[**11. ЕКЗЕМПЛЯРИ** 11](#_Toc501373710)

[**12. ПРИЛОЖЕНИЯ** 11](#_Toc501373711)

Днес, [*………….*], в гр. София, между:

**СТОЛИЧНА ОБЩИНА**, с адрес: гр. София 1000, ул. „Московска“ № 33, код по Регистър БУЛСТАТ: 000696327 и номер по ЗДДС: BG 000696327, представлявана от Йорданка Фандъкова, в качеството на кмет на Столична община,

наричана за краткост **ОБЩИНАТА**, от една страна,

и

**„ТОПЛОФИКАЦИЯ СОФИЯ“ ЕАД**, със седалище и адрес на управление: гр. София 1680, район Красно село, ул. „Ястребец“ № 23 Б, ЕИК: 831609046 и ДДС номер BG 831609046, представлявано от Сашо Чакалски, в качеството на изпълнителен директор,

наричано за краткост **ДОСТАВЧИК НА УСЛУГАТА**, от друга страна,

заедно наричани „**Страните**“, а всеки от тях поотделно „**Страна**“,

**Като взеха предвид следното:**

1. Съгласно Закона за управление на отпадъците ОБЩИНАТА отговаря за организацията на управлението на битовите отпадъци, образувани на територията на Столична община.
2. Решението на Комисията от 20.12.2012 г. относно големия проект „Интегрирана система от съоръжения за третиране на битовите отпадъци на Столична община - фаза II“ (CCI 2011BG161PR007) предвижда, че RDF (Refuse Derived Fuel) фракцията от битови отпадъци се изгаря в съоръжение за ко-генерация. По този начин чрез оползотворяване на RDF ще се завърши ефективно процесът на управление на битовите отпадъци на територията на Столична община.
3. Проект „Изграждане на инсталация за комбинирано производство на енергия в София с оползотворяване на RDF отпадък”, който е включен за финансиране по Оперативна програма „Околна среда 2014-2020 г.“ („**Проектът**“), е част от Интегрираната система от съоръжения за третиране на битовите отпадъци на ОБЩИНАТА, т. нар. Трета фаза. За реализацията на Проекта СТРАНИТЕ са подписали Споразумение за партньорство, с което уреждат правата и задълженията на всяка от тях във връзка с подготовката, оценката, одобрението и изпълнението на Проекта, както и основните параметри на възлагането на услуга от общ икономически интерес.
4. ОБЩИНАТА планира да възложи на ДОСТАВЧИКА НА УСЛУГАТА строителството и експлоатацията на Инсталацията за изгаряне на RDF като част от общинските услуги по управление на отпадъците за окончателно третиране на отпадъци на територията на Столичната община **(„Услуга от общ икономически интерес/УОИИ“**).
5. Условията за изпълнение, включително компенсацията за изпълнението на задълженията за УОИИ в областта на управлението на битовите отпадъци на територията на Столичната община, предмет на настоящия Акт за възлагане, са определени съобразно изискванията на *Решение на Комисията от 20 декември 2011 година относно прилагането на член 106, параграф 2 от Договора за функционирането на Европейския съюз за държавната помощ под формата на компенсация за обществена услуга, предоставена на определени предприятия, натоварени с извършването на услуги от общ икономически интерес („Решението“)*.
6. За реализирането на УОИИ трябва да се спазва приложимото българско законодателство, включително и транспониращото директивите на Европейския съюз относно обществените поръчки.
7. За да може да изпълнява задълженията си за обществена услуга („ЗОУ“), се изисква значителна инвестиция в Проекта от ДОСТАВЧИКА НА УСЛУГАТА. Поради това при определянето на продължителността на срока за възлагане на УОИИ е отчетен периодът на амортизация на активите, придобити по Проекта, определен в съответствие с общоприетите счетоводни принципи.
8. Необходимо е да се спазват разпоредбите на *Делегиран регламент (ЕС) № 480/2014 на Комисията от 3 март 2014 година за допълнение на Регламент (ЕС) № 1303/2013 на Европейския парламент и на Съвета за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство*.
9. Предвид регулярното производство на RDF на територията на Столичната община, ДОСТАВЧИКЪТ НА УСЛУГАТА се задължава да експлоатира Инсталацията за извършването на УОИИ при стриктно спазване на действащата нормативна уредба, в това число и тази, регламентираща оперативното управление, което е в съответствие с условията по обществената услуга, като например надеждност, сигурност на доставките, качество и количество на услугата.
10. При настоящите пазарни условия в България RDF не може да бъде продавано на пазара и ОБЩИНАТА трябва да плаща на други предприятия за оползотворяването му. Поради това RDF ще се предоставя на ДОСТАВЧИКА НА УСЛУГАТА без възнаграждение. В случай че RDF има пазарна стойност в бъдеще, неговата цена ще бъде периодично наблюдавана и отчитана при оценката на компенсацията за предоставяне на УОИИ.
11. ДОСТАВЧИКЪТ НА УСЛУГАТА се задължава при пълна либерализация на пазара на електрическа енергия, да продава при пазарни условия електроенергията, произведена при предоставянето на УОИИ, напр. чрез борсов пазар на електрическа енергия или по силата на двустранни договори, сключени с контрагенти след проведена състезателна процедура.
12. При изпълнението на настоящия Акт за възлагане СТРАНИТЕ са обвързани от всички приложими разпоредби на Партньорското споразумение,

В съответствие с изискванията на Решението се сключи настоящият Акт за възлагане на услуга от общ икономически интерес в областта на управлението на отпадъците (**„Акт за възлагане“**) за следното:

**1. СЪДЪРЖАНИЕ НА ЗАДЪЛЖЕНИЯТА ЗА ОБЩЕСТВЕНА УСЛУГА**

**1.1.** ОБЩИНАТА възлага, а ДОСТАВЧИКЪТ НА УСЛУГАТА приема да изпълнява задължения за обществена услуга и да предоставя, срещу възнаграждение и при условията на този Акт за възлагане, УОИИ, която е част от общинските услуги по управление на отпадъците за окончателно третиране на отпадъци на територията на Столичната община. В обхвата на УОИИ се включват следните дейности:

1. Изграждане на инсталация за оползотворяване на RDF с високоефективно комбинирано производство на топлинна и електроенергия **(„Инсталацията“**);
2. Експлоатация на Инсталацията и оползотворяване на RDF, предоставено от ОБЩИНАТА.

**1.2.** ОБЩИНАТА предоставя на ДОСТАВЧИКА НА УСЛУГАТА RDF за оползотворяване не по-малко от 160 хил. т и не повече от 180 хил. т годишно. Конкретното количеството RDF, което ДОСТАВЧИКЪТ НА УСЛУГАТА следва да оползотвори, ще се определя от ОБЩИНАТА към 01.07. за всяка година от експлоатацията на Инсталацията, като се започне от годината на въвеждане в експлоатация.

**2. ПРОДЪЛЖИТЕЛНОСТ НА АКТА ЗА ВЪЗЛАГАНЕ**

**2.1.** Актът за възлагане влиза в сила от датата на подписването му от двете СТРАНИ.

**2.2.** Поради изискваната значителна инвестиция от ДОСТАВЧИКА НА УСЛУГАТА, срокът за изпълнение на УОИИ е 29 години, считано от датата по т. 2.4 - начална дата на изпълнението на Акта за възлагане.

**2.3.** Сроковете за изпълнение на отделните дейности в обхвата на УОИИ са както следва:

1. за дейности по чл. 1.1, a) от Акта за възлагане – 3 години, считано от началната дата на изпълнението на Акта за възлагане;
2. за дейности по чл. 1.1, б) от Акта за възлагане – 26 години, считано от въвеждането на Инсталацията в експлоатация.

**2.4.** Срокът за изпълнение на ЗОУ започва да тече от началната дата на изпълнение на дейностите по договора за Изграждане на Инсталацията и се удостоверява с подписан между СТРАНИТЕ двустранен протокол.

**3. МЯСТО НА ИЗПЪЛНЕНИЕ**

Мястото на изпълнение е на територията на Столична община.

**4. ОПИСАНИЕ НА МЕХАНИЗМА НА КОМПЕНСАЦИЯ**

**4.1.** За да може да извършва УОИИ, ОБЩИНАТА се задължава да заплати на ДОСТАВЧИКА НА УСЛУГАТА възнаграждение за предоставянето на услугите (наричано по-нататък **„Компенсация“**).

**4.2.** Компенсацията за предоставянето на УОИИ ще бъде платена авансово от Оперативна програма „Околна среда“ 2014-2020 г. по силата на Административен договор за предоставяне на безвъзмездна финансова помощ по проект „Изграждане на инсталация за комбинирано производство на енергия в София с оползотворяване на RDF отпадък”.

**4.3.** Компенсацията ще бъде определена на базата на чл. 5 от Решението и покрива нетните разходи на ДОСТАВЧИКА НА УСЛУГАТА, включително разумна печалба. Механизмът на компенсация е детайлно описан в *Приложение № 1* към настоящия Акт за възлагане.

**5. ПАРАМЕТРИ ЗА ИЗЧИСЛЕНИЕ НА КОМПЕНСАЦИЯТА ЗА УОИИ**

**5.1.** Размерът на компенсацията е определен предварително в съответствие с второто предложение на чл. 5, пар. 2 от Решението.

**5.2.** Нетните разходи са изчислени като е използвана методологията за спестените нетни разходи. Съгласно тази методология, нетните разходи, които са необходими или се очаква да бъдат необходими за изпълнение на ЗОУ, се изчисляват като разлика между нетните разходи на ДОСТАВЧИКА НА УСЛУГАТА, работещ със ЗОУ, и нетните разходи или печалбата на ДОСТАВЧИКА НА УСЛУГАТА, работещ без това задължение.

**5.3.** Нетните разходи са изчислени за целия период на възлагане като е използван методът на “финансовия недостиг” (funding-gap), въз основа на разликата между дисконтираните инвестиционни разходи на ДОСТАВЧИКА НА УСЛУГАТА и дисконтираните нетни приходи при сценариите „със ЗОУ“ и „без ЗОУ“, които са съответно „с Проект“ и „без Проект“. Процентът на финансовия недостиг (FGR) е изчислен по следната формула:

FGR = (DIC-DNR)/DIC,

Където:

FGR – Процент на финансовия недостиг

DIC – Дисконтирани инвестиционни разходи

DNR – Дисконтирани нетни приходи

**5.4.** Процентът на финансовия недостиг FGR се умножава по размера на допустимите инвестиционни разходи по Проекта, за да се определи делът на инвестиционните разходи, които не се очаква да бъдат възстановени от допълнителните нетни приходи, генерирани през периода на възлагане. Тази сума е очакваният общ нетен разход за УОИИ, който на свой ред е равен на компенсацията, която ще бъде изплатена под формата на безвъзмездна помощ от Оперативна програма „Околна среда“ 2014-2020 г.

**5.5.** Съгласно възможността, предвидена в чл. 5, пар. 4 от Решението, допълнителната печалба от дейности, които не попадат в обхвата на УОИИ (т.е. производство на топлинна енергия и електроенергия), също е взета предвид при изчисляването на финансовия недостиг, с цел да се намалят нетните разходи за УОИИ и да се избегне евентуално кръстосано субсидиране на търговски дейности.

**5.6.** Нетните разходи за УОИИ, определени по метода на финансовия недостиг, включват разумна печалба, отразена в дисконтовия процент,използван при изчисленията, и определена въз основа на приложимия критерий за печалба “safe harbor rate profit benchmark” на Комисията (DG COMP). Това се преценява спрямо съответния суапов процент плюс премия от 100 базисни пункта, както е посочено в член 5, пар. 7 от Решението.

**5.7.** Съответствието с чл. 2, пар. 1 от Решението, според който компенсацията не може да надвишава сумата от 15 млн. евро годишно, се проверява предварително, като общата компенсация се разделя на броя на годините за предоставяне на УОИИ от периода на експлоатация.

CSGEI/PSGEI < 15 млн евро,

където

CSGEI – размер на компенсацията, евро

PSGEI – години на експлоатация от периода на възлагане.

Периодът, за който се изчислява средният годишен размер на компенсацията за изпълнението на УОИИ (**„Период на компенсация“**), започва да тече от датата на въвеждане на Инсталацията в експлоатация и е с продължителност 26 години.

**6. ОТЧИТАНЕ НА ДЕЙНОСТИТЕ И РАЗДЕЛНО СЧЕТОВОДСТВО**

**6.1.** В съответствие с чл. 5, пар. 9 от Решението и с *Директива 2006/111/ЕО от 16 ноември 2006 г. относно прозрачността на финансовите отношения между държавите-членки и публичните предприятия, както и относно финансовата прозрачност в рамките на някои предприятия,* ДОСТАВЧИКЪТ НА УСЛУГАТАводи отделна счетоводна отчетност за дейностите, представляващи УОИИ, и за другите извършвани от него дейности, съобразно предвиденото в *Приложение № 1* – Компенсационен механизъм и проверка за свръхкомпенсация.

**6.2.** ДОСТАВЧИКЪТ НА УСЛУГАТА се задължава да разпределя разходите за УОИИ и разходите за дейности, извън обхвата на възложената УОИИ. Разходите, разпределени за УОИИ, могат да обхващат всички променливи разходи, направени за предоставянето на УОИИ, както и пропорционален дял от фиксираните разходи, които са общи за дейностите, свързани с УОИИ, и за тези, които не са свързани с УОИИ.

**6.3.** ДОСТАВЧИКЪТ НА УСЛУГАТА се задължава да разделя приходите от предоставяне на УОИИ от тези, реализирани от дейности извън обхвата на възложената УОИИ.

**7. КОНТРОЛ НА КОМПЕНСАЦИЯТА**

**7.1.** По предвидения в Акта за възлагане ред ОБЩИНАТА осъществява контролразмерът на компенсацията, която се предоставя на ДОСТАВЧИКА НА УСЛУГАТА за изпълнението на УОИИ, да не надвишава размера, определен в съответствие с чл. 5 от Акта за възлагане.Проверките дали компенсацията е в съответствие с разпоредбите на Акта за възлагане и на Решението, следва да се извършват ежегодно съгласно *Приложение № 1* – Компенсационен механизъм и проверка за свръхкомпенсация.

**7.2.** За целите на контрола върху компенсацията и проверките за липса на свръхкомпенсация или крос-субсидиране, ДОСТАВЧИКЪТ НА УСЛУГАТА подава годишни отчети за дейностите си, като обозначава представляващите УОИИ, (по образец съгласно *Приложение 1.2*), които отчети обхващат:

* Всички приходи, генерирани от дейностите му, включително УОИИ;
* Други приходи – годишната амортизация на гранта в периода на експлоатация;
* Други приходи – обезщетения по т. 7.8.;
* Всички разходи, направени за търговските дейности, както и за УОИИ;
* Финансови приходи и разходи за търговските и/или регулираните дейности, включително УОИИ;
* Печалба преди облагане (EBT), изчислена на база горните данни;
* Данък върху дохода;
* Печалба (загуба) след облагане;
* Балансова стойност на активите;
* Възвръщаемост на активите (ROA), изчислена по следната формула:

ROA = PN/AT,

където:

ROA – Възвръщаемост на активите

PN – Нетна печалба

AT – Обща стойност на активите

**7.3.** Проверката за липса на свръхкомпенсация ще се извършва, като се вземат предвид следните дейности на ДОСТАВЧИКА НА УСЛУГАТА:

1. Дейности в обхвата на УОИИ - оползотворяване на RDF, произведен от битови отпадъци, чрез изгаряне в Инсталацията;
2. Търговски дейности – производство и продажба на електроенергия и топлинна енергия на територията на Столична община.

Продажбата на електроенергия, произведена по високоефективен комбиниран способ, и на топлинна енергия се осъществяват при лицензионен режим по реда и условията на действащото законодателство.

Цените на електроенергията, произведена по високоефективен комбиниран способ, и на топлинната енергия са предмет на регулиране по българското законодателство от Комисията за енергийно и водно регулиране, доколкото е приложимо.

За да се избегне кръстосаното субсидиране на дейностите, които не са УОИИ, а от там и нарушаването на конкуренцията на пазара на електроенергия, при пълна либерализация на пазара на електрическа енергия произведената при извършването на УОИИ електроенергия трябва да се продава при пазарни условия.

**7.4.** Като се има предвид, че компенсацията се изплаща предварително и с цел съответствие с чл. 5 от Решението, проверката през първите три години ще обхваща актуализирането на инвестиционните разходи, като се вземат предвид реално извършените инвестиционни разходи, и бъде направено преизчисляване на годишните компенсации, и сравнение с прогнозираните. Ако инвестиционните разходи са по-ниски от първоначално предвидените, размерът на компенсацията за периода на възлагането на УОИИ ще бъде съответно намален.

**7.5.** В рамките на Периода на компенсация, както и в края на периода на възлагане, независим одитор ще извършва проверки за свръхкомпенсация за изпълнението на УОИИ. За целите на проверките за свръхкомпенсация „независим одитор“ означава одитор с добра репутация, вписан в Регистъра на регистрираните одитори на Института на дипломираните експерт-счетоводители по реда на Закона за независимия финансов одит. Независимият одитор ще се избира от ДОСТАВЧИКА НА УСЛУГАТА, след съгласуване с ОБЩИНАТА.

**7.6.** За да се контролира липсата на свръхкомпенсация, получената от ДОСТАВЧИКА НА УСЛУГАТА възвращаемост на активите (ROA) ще бъде сравнявана със средния предпазен праг на възвращаемостта (SHR), определен от ГД “Конкуренция” (http://ec.europa.eu/competition/state\_aid/legislation/ swap\_rates\_en.html) за съответната година, както е посочено в чл. 5, пар. 7 на Решението.

**7.7.** Ако RDF има положителна стойност на българския пазар в бъдеще, тя ще бъде взета предвид от независимия одитор като принос в натура при изчисляването и преразглеждането на размера на компенсацията.

**7.8.** В случай че по изключение (настъпили непредвидени обстоятелства, които не освобождават ОБЩИНАТА от отговорност) ОБЩИНАТА не достави определеното за съответната година количество RDF, страните се съгласяват, че ще бъде определено обезщетение за ДОСТАВЧИКА НА УСЛУГАТА. Механизмът за изчисляване на дължимото обезщетение и редът за изплащането му са регламентирани в *Приложение № 2 -* Механизъм за определяне на обезщетение. За избягване на всякакво съмнение, изплатените обезщетения ще бъдат обозначени и взети предвид като приход при проверката за свръхкомпенсация.

**8. МЕХАНИЗЪМ ЗА ВЪЗСТАНОВЯВАНЕ НА СУМИ**

**8.1.** Когато при проверките по чл. 7 от Акта за възлагане се установи, че ДОСТАВЧИКЪТ НА УСЛУГАТА е получил свръхкомпенсация, която не надвишава 10% от сумата на средната годишна компенсация, изчислена на база реално направените инвестиционни разходи, този излишък се пренася към следващия едногодишен период и се приспада от сумата на дължимата компенсация по отношение на този период.

**8.2.** При установяване на свръхкомпенсация над 10% от размера на средната годишна компенсация, ОБЩИНАТА изпраща до ДОСТАВЧИКА НА УСЛУГАТА Искане за възстановяване на суми.

**8.3.** ДОСТАВЧИКЪТ НА УСЛУГАТА заплаща сумата по т. 8.2. в срок от три месеца от датата на получаване на Искането за възстановяване на суми.

**9. ПРОЗРАЧНОСТ И ДОКЛАДИ**

**9.1.** В съответствие с чл. 9 от Решението СТРАНИТЕ по Акта за възлагане са наясно, че компетентните национални органи са длъжни да представят на Комисията на всеки две години доклад за прилагането на Решението.

**9.2.** СТРАНИТЕ по Акта за възлагане са наясно, че компетентните национални органи ще предоставят информация за Проекта, като размера на предоставената помощ и други икономически данни, свързани с Проекта, дали възникват трудности във връзка с Проекта и дали са получени оплаквания във връзка с Проекта, както и всяка друга информация, която националните органи или Комисията сметнат за уместна.

**10. ПРЕКРАТЯВАНЕ НА АКТА ЗА ВЪЗЛАГАНЕ**

**10.1.** Настоящият Акт за възлагане се прекратява:

1. с изтичане на срока по чл. 2, т. 2.2. от Акта за възлагане;
2. при настъпване на пълна обективна невъзможност за изпълнение, за което обстоятелство засегнатата Страна е длъжна да уведоми другата Страна в срок до 7 (седем) дни от настъпване на невъзможността и да представи доказателства;
3. при прекратяване на ДОСТАВЧИКА НА УСЛУГАТА без правоприемство.

**10.2.** Актът за възлагане може да бъде прекратен по взаимно съгласие на СТРАНИТЕ, изразено в писмена форма. В този случай остатъкът от компенсацията, разпределена за цялата продължителност на УОИИ, която е била платена предварително, трябва да бъде върната или възстановена на ОБЩИНАТА.

**11. ЕКЗЕМПЛЯРИ**

Този Акт за възлагане се състои от 11 (единадесет) страници и е изготвен и подписан в 2 (два) еднообразни екземпляра – по един за всяка от СТРАНИТЕ.

**12. ПРИЛОЖЕНИЯ**

Към Акта за възлагане се прилагат и са неразделна част от него:

*1) Приложение № 1* – Компенсационен механизъм и проверка за свръхкомпенсация;

2) *Приложение № 2 -* Механизъм за определяне на обезщетение.

**ОБЩИНА: ДОСТАВЧИК НА УСЛУГА:**

………………………………….. ………………………………….

Йорданка Фандъкова Сашо Чакалски

Кмет на Столична община Изпълнителен директор

 на „Топлофикация София“ ЕАД